החלוץ לא הצליח להגיע להבנות עם קריית שמונה ובשל סגירת חלון ההעברות הוא יישאר בקבוצה. יתאמן עם הקבוצה ובלבול יחליט האם יהיה בסגל או ביציע. אברהם פאס חתם בקבוצה ואמר: "סמי עופר זו חוויה מיוחדת". יעקב שחר על הטרייד בו ג'אבר וחבשי הושאלו: "אלי כהן הבטיח לי אישית שייצברו דקות"
למרות שקיבל ביום ראשון והדעה לחפש לעצמו קבוצה, וויאם עמאשה יישאר במכבי חיפה. החלוץ כבר היה בדרך לקריית שמונה, אך לא הצליח להגיע איתם לסיכום עד לסגירת חלון ההעברות בשעה 19:00 ועל כן יישאר במכבי חיפה. עמאשה ייתאמן עם הקבוצה הבוגרת ולא יהיה "מנודה", כפי שקרה בלא מעט מקרים בעבר, כולל עם עמאשה עצמו. לפי ההיררכיה כרגע, עמאשה יישב ביציע ויקדמו לו איתי שכטר, אלירן עטר ואלון תורג'מן.
מי שיגיע לקבוצה כחיזוק, הוא אברהם פאס, בלם סכנין. הטרייד בין מכבי חיפה לסכנין נפלה כבר במהלך היום, אך לקראת אחר הצהריים נרקמה העסקה, במסגרתה עטא ג'אבר ועיאד חבשי יעברו לסכנים ופאס יעשה את הדרך לכפר גלים. נשיא המועדון, יעקב שחר, התייחס לביצוע הטרייד: "יום של לבטים רבים עבר עלינו. בסיומו התקבלה החלטה לבצע החלפת שחקנים בהשאלה עד סוף העונה. הבלם, אברהם פאס הושאל למכבי חיפה. בתמורה הושאלו שני השחקנים הצעירים שלנו. וגם מוחמד כליבאת הושאל עד תום העונה. הסיבות לטרייד הינן מקצועיות".
הנשיא, הוסיף ואמר לאתר הרשמי: "המאמן, מרקו בלבול, סבור כי במצב בו הקבוצה נמצאת דרוש בלם מנוסה שתהיה לו השפעה על ייצוב ההגנה והקשר עם חלקי הקבוצה הנוספים. למאמן, יש היכרות וניסיון טוב עם הבלם והמליץ לקבלו עד סוף העונה. כמו כן, הובטח על ידי מאמן בני סכנין, אלי כהן, כי הצעירים המוכשרים שלנו יקבלו דקות משחק רבות ומובטחות. מאחר ומדובר בארבעה חודשים לסיום העונה, אנו מקווים שמהלך זה יהיה טוב לשני הצדדים, ובסוף העונה ישובו אלינו השחקנים עם יותר ניסיון בליגת העל. העובדה שהעסקה בין המועדונים נחתמה בסמוך לסיום מועד העברות מעידה עד כמה הייתה קשה ההחלטה. אנו משוכנעים כי בעוד מספר חודשים נקבל את חבשי, עטאא ושאר השחקנים הצעירים המושאלים שלנו, יותר מנוסים ומוכנים להתמודד על מקומם בסגל של העונה הבאה".
ג'אבר עצמו אמר: "אני אוהב מאוד את מכבי חיפה ואת הקהל המדהים בירוק שתומך בי כל הזמן. אני יוצא לצבור דקות משחק במטרה לחזור למועדון שחקן טוב יותר כבר בקיץ".
פאס, מיד לאחר החתימה במועדון, אמר לאתר הרשמי: "אני שמח להגיע למועדון כמו מכבי חיפה. אני מכיר את האוהדים של מכבי חיפה, אני יודע שהם תומכים בקבוצה שיחקתי בסמי עופר וזו חוויה מיוחדת. כל שחקן בישראל רוצה לשחק במכבי חיפה".